text: Biden stjórnin góðkennir oljuverkætlan í Alaska
text: #000001
text: Fyrisitingin hjá amerikanska forsetanum Joe Biden hevur júst givið grønt ljós til eina risastóra oljuverkætlan í Alaska
text: #000002
text: Talan er um eina nýggja og stóra oljuleið, nevnd Willow, og sum oljufelagið ConocoPhillips stendur fyri. Góðkenningin av Willow hevur verið ávegis men higartil hevur stjórnin verið í iva vegna útlátið, sum verður, tá framleiðslan fer í gongd.
text: #000003
text: Oljuleiðin liggur i tí umstrídda náttúruøkinum “National Petroleum Reserve-Alaska” og fer felagið eftir góðkenningina undir at bora fleiri brunnar. Samlaða boriverkætlanin er mett at kosta 7 mia. dollarar og fer at økja um orkuframleiðsluna í Alaska við 180.000 tunnum um dagin.
text: #000004
text: Umhvørvisfelagsskapir, sum hava roynt at forða fyri góðkenningini, eru alt annað enn fegnir um avgerðina hjá Biden stjórnini. Teir vísa á, at avgerðin stríðir heilt ímóti royndunum hjá sama forseta at steðga veðurlagsbroytingunum.
text: #000005
text: Hinvegin verður avgerðin heilsað vælkomin av bæði vinnuni og nærum allari tí politisku skipanini í statinum. Hon sigur, at verkætlanin fer at skapa hundraðtals nýggj arbeiðspláss og styrkja fíggjarligu støðuna í øllum statinum. Eisini upprunafólkið í Alaska hevur tikið undir við verkætlanini, sum fer at skapa menning. Staturin Alaska hevur nógv brúk fyri peninginum frá oljuframleiðsluni, sum er minkað nógv síðani hon var í hæddini í 80-unum.
text: #000006
text: Leiðandi politikarar úr báðum flokkum taka væl ímóti avgerðini og siga, at Alaska kann ikki einsamælt átaka sær byrðuna og ábyrgdina av at loysa spurningin um altjóða upphitingina.
text: #000007
text: Tað er annars málið hjá Biden forseta at gera USA minni heft at olju og gassi og ístaðin leggja um til grøna orku og harvið eisini at forða fyri príshækkingum.
text: #000008
text: Verkætlanin hjá ConocoPhillips er sera umfevnandi og fevnir um trý ymisk boristøð, infrastruktur, rørleiðingar, vegir og sjey brýr. Kortini hevur umsitingin álagt felagnum at gera fleiri avmarkingar í upprunaligu ætlanini.
text: #000009
text: Um somu tíð, sum henda avgerðin er tikin, hevur Biden umsitingin gjørt av at nokta fyri nýggjum útbjóðingum í økjum, sum liggja í havøkjum í Arktis. Tað merkir, at tað fer ikki at bera til at leita eftir olju og gassi í Beufort havinum eins og í Arktiska havinum. Samtíðis verða øki á landi vard móti framtíðar oljuvirksemi. Hetta verður gjørt fyri at velja ríka djóralívið har um leiðis.
text: #000010
text: Umhvørvisfólk finnast at Biden stjórnini og siga, at hon við hesum avgerðum roynir at ríða á tveimum hestum í spurninginum um verðurlagsbroytingarnar.
text: #000011
text: Stjórin í ConocoPhillips Ryan Lance sigur í eini viðmerking, at hetta er rætta avgerðin fyri Alaska og fyri tjóðina. Hann vísir annars til, at felagið er longu farið undir at avmarka verkætlanina, sum er eitt krav frá myndugleikunum.
text: #000013
text: Kelda: Artic Today og Reuters
text: #000014
text: Fólkatingið vitjar SEV í Húsahaga
text: #000017
text: Mannaættin latið upp porturini til helviti
text: #000018
text: Russland sendir oljutangaskip norður um Sibiria
text: #000022